《秋日同希深昆仲游龙门香山晚泛伊川觞咏久之》
宋代·梅尧臣

落日川上好，徘徊弄孤舟。
鸣桹进山口，清唱发渡头。
浅濑不可泝，停桡信中流。
山樽对苍翠，溪鸟自沈浮。
濯足破岚影，采菱临芳洲。
千龛晚烟寂，双壁红树秋。
细细石涧泉，摇摇波际楼。
澄潭若泻监，万象已盈眸。
康乐足清尚，惠连仍此游。
摘景固无遗，挥笔曾未休。
醉来同渊明，兴尽殊子猷。
归傍渔梁静，行看夜火幽。
露华初滴滴，夜吹何飕飕。
不犯严城漏，谁言怜近丘。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。